Jong rugbyspeler ernstig beseer in skolewedstrydChris Jordaan (regs) saam met sy boetie en sussie. (Foto: Verskaf) ŉ Eerstespanrugbyspeler van Hoër Jongenskool Paarl (Boishaai) is in ŉ geïnduseerde koma nadat hy Dinsdagaand ŉ ernstige kopbesering tydens die Noord-Suid-rugbytoernooi in Pretoria opgedoen het. Boishaai en Afrikaanse Hoër Seunskool (Affies) het mekaar die stryd aangesê en die 16-jarige Chris Jordaan het in dié wedstryd ŉ harde hou teen die kop opgedoen. Chris is ’n gr. 11-leerder aan Boishaai. Die jong rugbyspeler, Boishaai se agsteman, het bloeding op die brein opgedoen en is na ŉ hospitaal in Pretoria gehaas waar hy later die aand ŉ operasie ondergaan het om die swelling op sy brein te verlig. “Die dokter sê dit was ŉ baie harde slag – soos ŉ motorongeluk,” sê sy pa, ook Chris. Jordaan het Woensdag aan Maroela Media gesê die dokter is tevrede met hoe die operasie verloop het en dat Chris in ŉ 48 uur lange geïnduseerde koma geplaas in ŉ poging om die swelling op sy brein te verlig. Sean Erasmus, Boishaai se afrigter, het vanoggend aan Maroela Media gesê dit lyk nie of daar gisteraand enige onwettige plettervat op die veld plaasgevind het toe Chris beseer is nie. “Chris het êrens ŉ hou in die wedstryd gevat. Ons fisioterapeut het dadelik op die veld gehardloop om hom te help en hy het sy bewussyn verloor. Hy is per ambulans na ŉ hospitaal vir mediese behandeling gejaag.”